༢༽དེ་ཡང་སྤྱི་ལོ་༡༢༩༠ལོར་རིག་འཛིན་སྐྱང་འཕགས་ཆེན་པོ་མཆོག་གི་གདུང་རབས་ལྔ་བ་སྐྱང་འཕགས་བསོད་ནམས་བཟང་པོ་མཆོག་དཔལ་སྐྱང་ཚང་དགོན་ཕུན་ཚོགས་དར་རྒྱས་གླིང་འདི་ཕྱག་བཏབས་ནས་ད་བར་མི་ལོ་༧༢༧རིང་ལ་དགོན་བདག་བླ་རབས་ཉེར་གཉིས་ཀྱིས་དགོན་འདི་བསྐྱངས་ལ།དེ་ལྟར་མི་ལོ་བརྒྱ་ཕྲག་བདུན་ལྷག་གི་རིང་ལ་སེམས་ཅན་གྱི་ལས་དབང་ངམ་རྒྱུ་རྐྱེན་སྣ་ཚོགས་ལ་བརྟེན་ནས་དགོན་འདི་འཕོ་འགྱུར་དུ་མར་བྱུང་བ་ནི་འཇིག་རྟེན་གྱི་ཆོས་ཉིད་རེད་ལ།འོན་ཀྱང་དགོན་འདི་ནས་བསྟན་པ་འཛིན་པའི་སྐྱེས་བུ་འདི་ཞེས་གྲངས་ཀྱིས་མི་ལོངས་པ་ཞིག་བྱོན་པ་འདིར་དམིགས་བསལ་ཞུས་མི་དགོས་ལ།དཔེར་ན་སྐྱང་འཕགས་བསོད་ནམས་བཟང་པོ།ཨ་སྔགས་རྟོགས་ལྡན།ཧོར་བ་དྲུང་རམས་པ་བསྟན་འཛིན་བློ་གྲོས།གདན་ས་ཆེན་མོ་རབ་ལེགས་གཡུང་དྲུང་གླིང་གི་མཁན་རབས་བཅུ་བ་ཤེས་རབ་བསྟན་པའི་རྒྱལ་མཚན་སོགས་སྔོན་བྱོན་སྐྱེས་ཆེན་ཁག་དང་།ཁྱད་པར་དུ་དེང་བཞུགས་ཀྱི་འཛམ་གླིང་བོན་གྱི་གཙུག་རྒྱན་ཆེན་པོ་སྙིགས་མའི་དུས་ཀྱི་འདྲེན་པའི་སྟོན་པ་༧སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ།རང་ཅག་ཟིང་ཆུའི་དགོན་མ་ལག་བཅུ་དགུའི་གཞིས་དགོན་བྱང་བྱ་དུར་དགའ་མལ་དགོན་ཆེན་གྱི་༧མཁན་རབས་དང་པོ་མཁན་ཆེན་ཤེས་རབ་མཐར་ཕྱིན་རིན་པོ་ཆེ།དེ་བཞིན་རྒྱལ་སྤྱིའི་བོད་རིག་པའི་མཁས་དབང་ཆེན་མོ་མཁར་རྨེའུ་བསམ་གཏན་རྒྱལ་མཚན་སོགས་ཀྱང་གཞི་དགོན་འདི་ནས་བྱོན་པའི་སྐྱེས་ཆེན་ཤ་སྟག་ཡིན་ལ།གཞན་དེང་འདིར་སྤྱིར་སངས་རྒྱས་ཀྱི་བསྟན་པ་དང་སྒོས་སུ་རང་ཅག་ཟིང་ཆུའི་ཡུལ་ལུང་གཙོས་པའི་རྒྱ་བོད་གཉིས་ཀྱི་ས་མཚམས་ལ་བཀའ་དྲིན་བསམ་གྱིས་མི་ཁྱབ་པའི་དགོན་འདིའི་༧དཔོན་སློབ་ཚུལ་ཁྲིམས་དཔལ་འབྱོར་རམ་ཨ་ཁུ་ཕུར་ཁོ་ཁོང་དང་ཁོང་ལྟ་བུ་གཙོས་པའི་ངེས་དོན་གྱི་སྐྱེས་ཆེན་བསམ་གྱིས་མི་ཁྱབ་པ་ཞིག་ཀྱང་དགོན་འདིའི་བཀའ་དྲིན་ལ་རག་ལས་ཡོད།དེ་ལྟར་མ་འོངས་པར་དགོན་གནས་འདི་ནས་སངས་རྒྱས་ཀྱི་བསྟན་པ་འཛིན་སྐྱོང་སྤེལ་བྱེད་པའི་སྐྱེས་ཆེན་གྲངས་ཀྱིས་མི་ལོངས་པ་ཞིག་འབྱོན་པའི་བཀའ་དྲིན་ཞུ།